የሚያዝያ ወር አጠቃላይ የዋጋ ግሽበት 13.7 በመቶ ሆነ
የሚያዝያ ወር 2010 ዓ.ም. አጠቃላይ የአገራዊ የዋጋ ግሽበት ከመጋቢት ወር ከነበረው መሻሻል በማሳየት፣ 13.7 በመቶ ሆኖ ተመዘገበ፡፡ ከወር በፊት የነበረው አጠቃላይ የዋጋ ግሽበት 15.2 በመቶ እንደነበር ይታወሳል፡፡ የማዕከላዊ ስታትስቲክስ ኤጀንሲ ባወጣው የዋጋ ግሽበት ወርኃዊ ሪፖርት መሠረት በአጠቃላይ የዋጋ ግሽበት ላይ መሻሻሎች ቢታይም፣ ምግብ ነክና ምግብ ነክ ባልሆኑት ሸቀጦች ላይ የታየው የዋጋ ግሽበት የተለያየ ሆኖ ተመዝግቧል፡፡በዚህም መሠረት ምግብ ነክ የዋጋ ግሽበት 16.1 በመቶ ሲመዘገብ፣ በተቃራኒው ምግብ ነክ ባልሆኑት ላይ 10 በመቶ የነበረው ወደ 10.8 በመቶ ከፍ ብሏል፡፡ በሚያዝያ ወር በተለይ በግንባታ ዕቃዎች ዋጋ ላይ ጭማሪዎች ታይተዋል፡፡ ይህ ላለፉት ተከታታይ ወራት የተስተዋለው የዋጋ ጭማሪ የብር ምንዛሪ አቅም በ15 በመቶ መውረድን ተከትሎ የመጣ እንደሆነ ይታወሳል፡፡ በዚህም መሠረት በግንባታ ዕቃዎች ላይ እስከ 50 በመቶ የሚሆን የዋጋ ጭማሪ መከሰቱን ጥናቶች ማመላከታቸውን ከዚህ ቀደም መዘገባችን አይዘነጋም፡፡በሚያዝያ ወር ከምግብ ዓይነቶች ውስጥ የእህል ምርቶች ላይ፣ እንዲሁም የፍራፍሬ ዋጋ ቅናሽ መስተዋሉን ኤጀንሲው በሪፖርቱ አክሎ ገልጿል፡፡ በሌላ በኩል ግን ሸማቾች በተለይ ምግብ ነክ በሆኑ ምርቶች ላይ ተከታታይ የዋጋ ጭማሪዎች መደረጋቸውን ይናገራሉ፡፡  